‘มิลล์คอน-เชาว์’จูงมือ
โชว์สัญญาซื้อขายเหล็ก14ก.พ.หลังเข้าซื้อหุ้นไอพีโอ10ล้านหุ้น
14 ก.พ. 2555

โชว์สัญญาซื้อขายเหล็ก14ก.พ.หลังเข้าซื้อหุ้นไอพีโอ10ล้านหุ้น
“มิลล์คอนชาญ เลิศประเสริฐภาวร” ซื้อไอพีโอหุ้นเชาว์สตีลมากสุด 
บริษัท เชาว์ สตีล อินดัสทรี้ (CHOW) รายงานผลการเสนอขายหุ้นให้กับประชาชนครั้งแรก (ไอพีโอ) จำนวน 200 ล้านหุ้น ราคาหุ้นละ 3 บาท พบว่า บริษัท มิลล์คอนสตีลอินดัสทรีส์ (MILL) และนายชาญ เลิศประเสริฐภากร ซื้อหุ้นไอพีโอของ CHOW อันดับ 1 รายละ 10 ล้านหุ้น เป็นเงินรายละ 30 ล้านบาท 
รองมาคือ นายอุกฤษฎ์ ตัณฑเสถียร จำนวน 5 ล้านหุ้น เป็นเงิน 15 ล้านบาท และนายสิปปกร ขาวสอาด ซื้อจำนวน 3.3 ล้านหุ้น เป็นเงิน 9.9 ล้านบาท
อย่างไรก็ตาม ในส่วนของนายชาญนั้นได้ถูกระบุว่า การเข้าซื้อหุ้นไอพีโอครั้งนี้เพราะได้มีการชักชวนให้เข้ามาซื้อ และในอนาคตอาจมีสัมพันธ์ทางธุรกิจร่วมกันได้
ด้านนายชาญ นักลงทุนรายใหญ่ เจ้าของคอมมูนิตี มอลล์ กล่าวว่า การซื้อหุ้นเชาว์เป็นการซื้อไอพีโอตามปกติ และได้ขายทำกำไรออกไปแล้ว จากนั้นนำเงินเข้าซื้อหุ้นธนาคารพาณิชย์ที่ช่วงก่อนหน้าราคาหุ้นปรับตัวลดลงอย่างมาก และยืนยันว่าไม่มีแผนทำธุรกิจร่วมกันแต่อย่างใด
นายสิทธิชัย ลีสวัสดิ์ตระกูล ประธานกรรมการบริหาร MILL กล่าวว่า การเซ็นสัญญาซื้อเหล็กแท่งยาวจาก CHOW จะเป็นสัญญาการซื้อที่ต่อเนื่องมากขึ้น หลังจากที่ทั้งสองฝ่ายต่างถือหุ้นซึ่งกันและกัน 
ทั้งนี้ หลังจากที่ MILL ถือหุ้น CHOW จำนวน 10 ล้านหุ้นแล้ว ภายหลัง CHOW ก็ได้ทำรายการบิ๊กล็อตหุ้นมิลล์คอนจำนวน 12 ล้านหุ้น ราคาหุ้นละ 2.50 บาท เป็นเงินลงทุน 30 ล้านบาท โดยทั้งสองบริษัทมีเป้าหมายการเป็นพันธมิตรทางธุรกิจเสริมการค้าซึ่งกันและกัน
บริษัท เชาว์ สตีล อินดัสทรี้ (CHOW) ผู้ประกอบธุรกิจผลิตและจำหน่ายผลิตภัณฑ์เหล็กแท่งยาว (Billet) รายใหญ่ของประเทศ แจ้งพิธีลงนามในสัญญาซื้อขายผลิตภัณฑ์เหล็กแท่งยาวกับ MILL ผู้ประกอบการเหล็กครบวงจรระดับแนวหน้าของไทยวันที่ 14 ก.พ.นี้